<classify> KITABU cha Rais mstaafu wa Awamu ya Tatu, Benjamin Mkapa kimezua gumzo nchini Kenya, hasa kutokana na maelezo yake juu ya namna alivyoshiriki kufanikisha uundwaji wa Serikali ya Umoja wa Kitaifa nchini humo.Kitabu hicho kiitwacho My Life, My Purpose kilichoandikwa kwa lugha ya Kiingereza, kinaelezea maisha yake tangu akiwa mwanafunzi, mfanyakazi wa serikali, mwanasiasa wa nafasi mbalimbali za uongozi hadi kuja kuwa Rais wa Nchi na Rais mstaafu.Katika ukurasa ambao anaelezea shughuli zake kama rais mstaafu, anasema kuwa alichaguliwa kuwa Mjumbe wa Kamati ya Usuluhishi wa Mgogoro wa Kisiasa nchini Kenya, iliyoongozwa na aliyewahi kuwa Katibu Mkuu wa Umoja wa Mataifa UN, Kofi Annan na wajumbe wengine.Akizungumzia ushiriki wake, Mkapa aliyeiongoza Tanzania kuanzia mwaka 1995 hadi Novemba 2005, alibainisha kuwa kuondolewa kwa William Ruto na Martha Kalua, kwenye meza ya majadiliano ya urejeshwaji wa amani nchini humo, ni kati ya vitu vilivyosaidia kwa kiasi kikubwa, kupatikana na suluhisho na mgororo huo.Ruto kwa sasa ni Naibu Rais wa Kenya, huku Martha Karua alikuwa Waziri wa Sheria kwenye iliyokuwa Serikali ya Mseto iliyoundwa na Mwai Kibaki na Raila Odinga, ambapo serikali hiyo ni matokeo ya kazi ya Kamati hiyo ya Usuluhishi.Kwa sasa Martha Kalua ni Mwenyekiti wa chama cha siasa cha Narc. Mkapa alisema kuwa wawili hao, walikuwa ni watu wagumu kushughulika nao kwenye usuluhishi huo, ambapo walikuwa na jazba iliyopitiliza. Pia alibainisha kuwa baada ya kuondolewa kushiriki kwenye meza ya mazungumzo kwa wawili hao, wakabakia na Raila na Kibaki peke yao, hapo ndipo mazungumzo yakaendelea vema na kufikia tamati.Kutokana na maelezo hayo ya Mkapa katika kitabu hicho, ambacho kama ilivyo kwa sasa hapa nchini, kimekuwa kinatoa habari zinazochapishwa ukurasa wa mbele katika magazeti mbalimbali, ndivyo hivyo ilivyo nchini Kenya, ambapo kimezua mijadala kwenye magazeti na luninga pia.Wakati nchini kikizua mijadala kutokana na Mkapa kuelezea mambo aliyopitia kwenye utawala wake, nchini Kenya wenyewe wamechukua zaidi hayo aliyobainisha wakati akishiriki kutatua mgogoro wa Kenya wakati huo sasa akiwa kama Rais mstaafu.Gazeti la Sunday Nation lenyewe limechapisha habari ukurasa wake wa mbele, ambayo inaendelea hadi ukurasa wa 10, inayogusia pia majibu ya Ruto na Martha Kalua kuhusu aliyoyaandika Mkapa. Gazeti hilo lilimhoji Ruto kuhusu hoja hiyo ya Mkapa kwenye kitabu hicho ilivyomgusa, na limeandika kuwa Ruto alijibu, Kenya has moved forward akimaanisha kuwa Kenya imesonga mbele.Mkapa katika kitabu hicho alibainisha kuwa Kamati ya Usuluhishi ilikuwa na utaratibu wa kuzungumza na upande mmoja peke yake, kisha kuwaita wote kwa pamoja na kuzungumza nao, na kuwa kila walipowakutanisha pamoja, hali ilikuwa ni mbaya, kwa kuwa kila mmoja alikuwa na hasira hadi kufikia hatua ya kutaka kushikana mashati.Alisema kila ilipofikia wakati huo, Kamati hiyo ilikuwa ikisitisha majadiliano na kisha kuwaambia wakapumzike, huku akibainisha kuwa wakiwa nje kwenye mapumziko huku wakipata vinywaji, pande hizo mbili zilikuwa zinaongea kama marafiki wa kawaida tu na kucheka.Alisema ikawalazimu kuwaondoa akina Ruto na Kalua, ndipo hali ilianza kuwa sawa na kisha wakawachukua viongozi wawili wa vyama vilivyohitilafiana cha ODM, Raila Odinga na PNU, Mwai Kibaki kisha kuwafungia wawili chumbani wakiwa na wasuluhishi peke yao, bila wafuasi wa wanasiasa hao.  <topic>: KITAIFA 